[pic] | EUROPA-KOMMISSIONEN |

Bruxelles, den 4.4.2011

KOM(2011) 162 endelig

2011/0070 (APP)

Forslag til

RÅDETS FORORDNING

om elektronisk offentliggørelse af Den Europæiske Unions Tidende

BEGRUNDELSE

BAGGRUND FOR FORSLAGET

Generel baggrund

Den Europæiske Unions Tidende forestår den officielle offentliggørelse af lovgivning og andre dokumenter fra Den Europæiske Union. Den er blevet udgivet på papir siden 1958, og siden 1998 har der også været adgang til den på internettet. I de senere år har stadig flere konsulteret Den Europæiske Unions Tidende på internettet, fordi det er nemt og hurtigt, mens antallet af abonnementer på den trykte udgave har været faldende. Da den trykte udgave imidlertid indtil videre anses for at være den eneste gyldige og juridisk bindende offentliggørelse, kan der på nuværende tidspunkt ikke støttes ret og håndhæves forpligtelser på grundlag af den elektroniske udgave af Den Europæiske Unions Tidende .

Dette er klart blevet fastslået af Den Europæiske Unions Domstol i Skoma-Lux-sagen[1]. Ifølge Domstolen "svarer en sådan tilrådighedsstillelse af lovgivningen (dvs. på internettet) ikke til en behørig offentliggørelse i Den Europæiske Unions Tidende, da der ikke i fællesskabsretten findes bestemmelser herom ".

Gældende bestemmelser på området

I henhold til artikel 297 i traktaten om Den Europæiske Unions funktionsmåde skal lovgivningsmæssige retsakter og ikke-lovgivningsmæssige retsakter vedtaget i form af forordninger eller direktiver, der er rettet til alle medlemsstaterne, eller vedtaget i form af afgørelser, der ikke angiver, hvem de er rettet til, offentliggøres i Den Europæiske Unions Tidende . Lovgivningsmæssige retsakter, der vedtages efter den almindelige lovgivningsprocedure, skal undertegnes af formanden for Europa-Parlamentet og formanden for Rådet, mens de øvrige retsakter skal undertegnes af formanden eller formændene for den eller de institutioner, der har vedtaget dem. Disse retsakter træder i kraft på det tidspunkt, der er fastsat i retsakterne, eller på tyvendedagen efter offentliggørelsen.

Afgørelse 2009/496/EF, Euratom[2] indeholder mere detaljerede bestemmelser om, hvordan institutionerne skal opfylde deres forpligtelser til at offentliggøre retsakter. Et interinstitutionelt kontor - Publikationskontoret - har fået pålagt den opgave at offentliggøre Den Europæiske Unions Tidende , og det indestår for dets ægthed.

Formål med forslaget

Forslaget har til formål at give videre adgang til EU-retten og at give alle (både fra de juridiske erhverv og borgerne generelt) mulighed for at forlade sig på, at den elektroniske udgave af Den Europæiske Unions Tidende er officiel og ægte. Hvis den elektroniske offentliggørelse af Den Europæiske Unions Tidende blev anerkendt som gyldig offentliggørelse, kunne alle borgere i Den Europæiske Union få næsten samtidig adgang til EU-retten straks efter offentliggørelsen og på en mere økonomisk måde, idet det ville være gratis at konsultere den elektroniske udgave. Derudover ville det også lette adgangen til at konsultere den for dem, der bor i geografisk mindre tilgængelige egne af Europa. Dertil kommer, at forbedret adgang har støtte i formålene med "EUROPA 2020 En strategi for intelligent, bæredygtig og inklusiv vækst"[3], der skal sikre bredbåndsadgang for alle inden 2013.

Forslaget skal også forbedre retssikkerheden i forhold til den nuværende situation, hvor offentliggørelsen online kun er til information, så man kan gøre sine rettigheder gældende og få fuldbyrdet forpligtelser på grundlag af offentliggørelsen af dem i den autentiske elektroniske udgave af Den Europæiske Unions Tidendes elektroniske udgave.

Overensstemmelse med andre EU-politikker og -mål

Forslaget er i fuld overensstemmelse med EU's politik og særligt med flagskibsinitiativet "En digital dagsorden for Europa"[4], der er fremlagt i forbindelse med EUROPA 2020-strategien for intelligent, bæredygtig og inklusiv vækst. Den digitale dagsorden har til formål at få mest muligt ud af de økonomiske og sociale fordele ved informationsteknologien og lægger vægt på de offentlige myndigheders rolle med hensyn til at fremme det digitale marked. I den forbindelse stimulerer adgangen til juridisk stof online til udvikling af det digitale indre marked, idet det vil føre til oprettelse af innovative tjenesteydelser online, hvis disse informationer fra den offentlige sektor bliver lagt ud.

Forslaget er også i overensstemmelse med målene med Den europæiske handlingsplan for e-forvaltning 2011-2015[5], hvorefter medlemsstaterne og Kommissionen bør give online-adgang til information om love og administrative bestemmelser, politikker og finansanliggender.

RESULTATER AF HØRINGER AF DE INTERESSEREDE PARTER OG KONSEKVENSANALYSER

Høring af interesserede parter

De europæiske institutioner og organer er repræsenteret i Publikationskontorets styrelsesudvalg, der er ansvarligt for at føre tilsyn med den strategiske udvikling i Publikationskontorets virke. I dette forum har de interesserede institutioner og organer taget stilling til spørgsmålet og givet udtryk for deres støtte til at etablere en autentisk elektronisk udgave af Den Europæiske Unions Tidende .

Medlemsstaterne er også blevet hørt om spørgsmålet angående juridisk gyldig elektronisk offentliggørelse af Den Europæiske Unions Tidende gennem Rådets arbejdsgruppe vedrørende e-lovgivning. Kommissionens generalsekretariat fremsendte et uofficielt dokument til Rådet den 30. juli 2010, der blev drøftet ved to møder i arbejdsgruppen vedrørende e-lovgivning den 21. september og 26. oktober 2010. Medlemsstaternes bemærkninger viste stor opbakning til en juridisk gyldig elektronisk offentliggørelse[6], men de var mere splittede med hensyn til den fortsatte juridiske værdi af papirudgaven. Der fremkom kommentarer til:

- valget af en rent elektronisk offentliggørelse af Den Europæiske Unions Tidende , eventuelt efter en overgangsperiode med parallel offentliggørelse på papir og i elektronisk form

- omkostningerne ved at trykke Den Europæiske Unions Tidende , hvis man valgte at udsende det parallelt i trykte og elektroniske udgaver

- risikoen for uoverensstemmelser mellem den trykte og den elektroniske udgave og behovet for at fastsætte klare regler om, hvad der sker i tilfælde af uoverensstemmelser, eller om forrang for den ene udgave

- den begrænsede rolle, den trykte udgave kan spille for udbredelsen af EU-lovgivningen til folk, som ikke har mulighed for at få adgang til den elektroniske udgave.

Ved udarbejdelsen af dette forslag har Kommissionen taget hensyn til alle de indkomne kommentarer. Oprindeligt blev parallel offentliggørelse på papir og i elektronisk form med samme retskraft foretrukket, da det blev anset for at sikre unionsborgerne den videst mulige adgang til EU-retten. Medlemsstaternes praktiske erfaring tydede imidlertid på, at der kun ville være marginale fordele ved det, og at fordelene ikke ville opveje ulemperne ved den mere komplicerede situation. Det blev også påpeget, at de, der bor i områder, som af geografiske grunde ikke er så let tilgængelige, har vanskeligt ved at få den trykte udgave eller får den med forsinkelse, og at de ville få lettere adgang til EU-retten, hvis der var en autentisk elektronisk udgave.

Forslaget til forordning indeholder bestemmelser om, at Den Europæiske Unions Tidende skal offentliggøres i en elektronisk form, der har retskraft. Elektronisk offentliggørelse er i overensstemmelse med det mål, der blev sat i Europa 2020-strategien og flagskibsinitiativet En digital dagsorden for Europa, hvorefter der skulle sikres bredbåndsadgang for alle inden 2013. I den foreslåede ordning er der foretaget en afvejning af hensynene til mulighed for adgang og enkelthed.

- På den ene side giver en gyldig elektronisk offentliggørelse mulighed for en videre udbredelse end den trykte udgave. I de sidste par år har der været et mærkbart fald i antallet af abonnementer på Den Europæiske Unions Tidende , mens brug af internettet har fået større udbredelse - ifølge Eurostat havde 70 % af husstandene i 2010 og 94 % af virksomhederne i 2009 adgang til internettet. Endvidere ville det være gratis at konsultere den elektroniske udgave af Den Europæiske Unions Tidende , hvilket ville frembyde en fordel frem for den trykte offentliggørelse, hvor udgifter til trykning og forsendelse skal opkræves fra brugerne. D er træffes dog bestemmelse om en særlig foranstaltning for handicappede, idet de kan få adgang til Den Europæiske Unions Tidende i et særligt elektronisk format, og for personer, der af andre grunde ikke kan få adgang til den elektroniske offentliggørelse, idet det altid vil være muligt at få en papirudgave efter anmodning, der dog ikke vil have nogen juridisk værdi (dvs. alene til information), enten gennem Publikationskontoret eller som et udskrift fra internettet.

- På den anden side er ordningen enklere, fordi der ikke længere er noget behov for potentielt komplicerede regler om, hvad man gør i tilfælde af uoverensstemmelser mellem lige autentiske trykte og elektroniske udgaver.

Vurdering af de sandsynlige konsekvenser af forslaget

Kommissionen har foretaget en analyse til vurdering af tre alternativer med hensyn til offentliggørelsen af Den Europæiske Unions Tidende :

- Alternativ 1: Opretholdelse af status quo, hvor kun papirudgaven udgør en gyldig offentliggørelse, og online-udgaven af Den Europæiske Unions Tidende kun tjener til information.

- Alternativ 2: Kun online-offentliggørelse af Den Europæiske Unions Tidende.

- Alternativ 3: Samtidig offentliggørelse på papir og online, hvor begge har samme juridiske værdi og virkning.

Hvis den elektroniske udgave bliver juridisk gyldig vil det have betydelige fordele, såsom at

- der bliver videre, lettere og øjeblikkelig adgang til EU-lovgivningen

- det er gratis at få adgang til den elektroniske udgave, og der er adgang hele tiden

- elektronisk offentliggørelse er i overensstemmelse med de prioriteter i den digitale dagsorden, EU-institutionerne er nået til enighed om, og vil stimulere til, at flere ville begynde at bruge online-tjenester.

FORSLAGETS JURIDISKE INDHOLD

Forslagets vigtigste bestemmelser

Forslaget indeholder bestemmelse om, at elektronisk offentliggørelse udgør en gyldig offentliggørelse af Den Europæiske Unions Tidende . Den trykte udgave ville imidlertid være tilstrækkelig til at sikre retsvirkningerne af offentliggørelse i exceptionelle og midlertidige situationer, hvor der af tekniske grunde sker en uforudset afbrydelse i den elektroniske offentliggørelse af mere end en dags varighed (f.eks. ved cyberangreb, eller hvis udstyret uventet holder op med at fungere, som det skal). Den udgave af Den Europæiske Unions Tidende , der ville blive trykt under disse omstændigheder, skal offentliggøres i elektronisk form, så snart det tekniske system er i drift igen. Den trykte udgave skal angive datoen for offentliggørelse, men den senere elektroniske udgave har forrang, hvis der er forskel på dem.

Forslaget behandler også de tekniske krav, der skal opfyldes, for at elektronisk offentliggørelse kan udgøre gyldig offentliggørelse, og fastlægger Publikationskontorets kompetence med hensyn hertil.

Retsgrundlag

Artikel 352 i traktaten om Den Europæiske Unions funktionsmåde.

Proportionalitetsprincippet

Forslagets anvendelsesområde omfatter kun elektronisk offentliggørelse af Den Europæiske Unions Tidende og de tekniske betingelser for, at den kan anses for at udgøre gyldig offentliggørelse.

Reguleringsmiddel/-form

Den eneste egnede reguleringsform er en forordning, da den gælder umiddelbart i alle medlemsstaterne. Unionsborgerne bør have lige adgang til EU-retten, og derfor bør adgangen til den elektroniske udgave af Den Europæiske Unions Tidende sikres på samme måde og under samme vilkår for alle unionsborgere.

VIRKNINGER FOR BUDGETTET

Det har ingen virkninger for budgettet at træffe bestemmelse om, at offentliggørelse af Den Europæiske Unions Tidende i elektronisk form har juridisk gyldighed.

Den tekniske infrastruktur til elektronisk offentliggørelse kræver dog it-relaterede investeringer. Som led i den administrative uafhængighed blev der i 2009 afholdt 38 000 EUR i udgifter til at oprette og afprøve det tekniske system forud for offentliggørelsen af Den Europæiske Unions Tidende som autentisk i elektronisk form. Investeringer i yderligere udvikling og udgifter til vedligeholdelse og til at drive systemet skal bæres af alle institutionerne, eftersom forpligtelsen til at offentliggøre retsakter påhviler dem. Metoden til beregning af fordelingsnøglen bygger på antallet af EUT L- og C- sider, der fremstilles for hver institution i år n-2. Fordelingsnøglen for 2011 er således beregnet på grundlag af tallene fra 2009:

- Europa-Kommissionen: 47,64 %

- Rådet for Den Europæiske Union: 21,96 %

- Europa-Parlamentet: 21,94 %

- Det Økonomiske og Sociale Udvalg: 3,29 %

- Den Europæiske Unions Domstol 3,17 %

- Revisionsretten: 1,25 %

- Regionsudvalget: 0,75 %.

Der skal afsættes budgetmæssige bevillinger i overensstemmelse med denne fordelingsnøgle.

2011/0070 (APP)

Forslag til

RÅDETS FORORDNING

om elektronisk offentliggørelse af Den Europæiske Unions Tidende

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 352,

under henvisning til forslag fra Europa-Kommissionen,

under henvisning til Europa-Parlamentets godkendelse[7],

efter en særlig lovgivningsprocedure, og

ud fra følgende betragtninger:

1. Traktatens artikel 297 vedrører EU-retsakters offentliggørelse i Den Europæiske Unions Tidende og deres ikrafttræden.

2. Den trykte udgave af Den Europæiske Unions Tidende på alle EU's officielle sprog har indtil videre været den eneste juridisk bindende offentliggørelse, uanset at der også er adgang til den online.

3. Europa-Parlamentets, Rådets, Kommissionens, Domstolens, Revisionsrettens, Det Europæiske Økonomiske og Sociale Udvalgs og Regionsudvalgets afgørelse 2009/496/EF, Euratom af 26. juni 2009 om organisationen og driften af Kontoret for Den Europæiske Unions Publikationer[8] sikrer, at Publikationskontoret kan gøre det muligt for institutionerne at opfylde deres forpligtelser til at offentliggøre retsakter.

4. Det fremgår af den dom, der blev afsagt af Den Europæiske Unions Domstol i sag C-161/06, Skoma-Lux sro mod Celní ředitelství Olomouc[9], at EU-retsakter ikke kan gøres gældende over for borgerne, hvis retsakterne ikke er blevet forskriftsmæssigt offentliggjort i Den Europæiske Unions Tidende , og at tilrådighedsstillelse af lovgivningen på internettet ikke udgør en behørig offentliggørelse i Den Europæiske Unions Tidende , da der ikke i EU-retten findes bestemmelser herom.

5. Hvis offentliggørelse af Den Europæiske Unions Tidende i elektronisk form blev anset for at udgøre en behørig offentliggørelse, ville det være muligt at få hurtigere og billigere adgang til EU-retten.

6. I Kommissionens meddelelse om en digital dagsorden for Europa[10] fremhæves det, at adgang til juridiske oplysninger på internettet fremmer udviklingen af et digitalt indre marked, hvilket medfører økonomiske og sociale fordele.

7. Der bør derfor indføres regler til at sikre ægtheden, fuldstændigheden og uforanderligheden af den elektroniske offentliggørelse af Den Europæiske Unions Tidende .

8. Europa-Parlamentets og Rådets direktiv 1999/93/EF af 13. december 1999 om en fællesskabsramme for elektroniske signaturer[11] fastlægger retsvirkningerne af elektroniske signaturer som et middel til autentifikation. Til sikring af fuldstændigheden, ægtheden og uforanderligheden af den elektroniske udgave af Den Europæiske Unions Tidende giver en avanceret elektronisk signatur, der er baseret på et kvalificeret certifikat og genereret af et sikkert signaturgenereringssystem, jf. direktivet, offentligheden tilstrækkelige garantier.

9. Der skal sikres adgang til EUR-Lex-websiden under opfyldelse af forpligtelserne til beskyttelse af handicappede, jf. Rådets afgørelse 2010/48/EF af 26. november 2009 om Det Europæiske Fællesskabs indgåelse af De Forenede Nationers konvention om handicappedes rettigheder[12].

10. I overensstemmelse med proportionalitetsprincippet, jf. artikel 5 i traktaten om Den Europæiske Union, går denne forordning ikke ud over, hvad der er nødvendigt for at nå det mål at gøre det muligt for alle unionsborgere at forlade sig på den elektroniske offentliggørelse af Den Europæiske Unions Tidende , da forordningens anvendelsesområde er begrænset til at gøre denne form for offentliggørelse autentisk på samme måde, som den trykte offentliggørelse er det i dag.

11. Traktaten indeholder ingen anden hjemmel til vedtagelsen af denne forordning end artikel 352 —

VEDTAGET DENNE FORORDNING:

Artikel 1

12. Den Europæiske Unions Tidende skal offentliggøres i elektronisk form på EU's officielle sprog i overensstemmelse med denne forordning.

13. Den Europæiske Unions Tidende (herefter benævnt " EU-Tidende ") er autentisk og har retsvirkninger, når den er offentliggjort i elektronisk form.

Artikel 2

14. Den elektroniske udgave af EU-Tidende skal være forsynet med en avanceret elektronisk signatur, der er baseret på et kvalificeret certifikat og genereret af et sikkert signaturgenereringssystem, jf. direktiv 1999/93/EF. Det kvalificerede certifikat og fornyelser heraf skal offentliggøres på EUR-Lex-websiden, så offentligheden kan kontrollere den avancerede elektroniske signatur og sikre sig, at den elektroniske udgave af EU-Tidende er ægte.

15. Den elektroniske udgave af EU-Tidende skal indeholde oplysning om datoen for dens offentliggørelse.

16. Den elektroniske udgave af EU-Tidende skal tidsubegrænset gøres offentligt tilgængelig på EUR-Lex-websiden. Der må ikke opkræves gebyr for at konsultere den.

17. Alle brugere skal have adgang til EUR-Lex-websiden. Handicappede skal endvidere have adgang til Den Europæiske Unions Tidende i et alternativt elektronisk format, der ikke har nogen retsvirkninger. Den alternative udgave skal også være til rådighed i arkiverne.

Artikel 3

18. Publikationskontoret kan fortsat trykke Den Europæiske Unions Tidende . Den trykte udgave er ikke autentisk og har ingen retsvirkninger, jf. dog artikel 4, stk. 2.

19. Et gebyr svarende til omkostningerne ved trykning og forsendelse skal opkræves for trykte numre af Den Europæiske Unions Tidende .

Artikel 4

20. Når den elektroniske udgave af EU-Tidende ikke er tilgængelig på grund af uforudset og exceptionel afbrydelse af Publikationskontorets informationssystem, skal adgangen hertil genetableres hurtigst muligt.

21. Hvis adgangen ikke kan genetableres inden en dag, offentliggøres Den Europæiske Unions Tidende i en trykt udgave; den trykte udgave har da retsvirkninger. Den tilsvarende elektroniske udgave af EU-Tidende skal offentliggøres, så snart informationssystemet er genetableret.

22. Datoen for offentliggørelse af retsakter, der offentliggøres i henhold til stk. 2, er datoen for offentliggørelse af den trykte udgave. I tilfælde af uoverensstemmelser mellem den elektroniske udgave af EU-Tidende og den trykte udgave, der er offentliggjort i henhold til stk. 2, har den elektroniske udgave forrang.

Artikel 5

23. Med hensyn til den elektroniske udgave af EU-Tidende har Publikationskontoret kompetence til

a) at offentliggøre den elektroniske udgave af EU-Tidende og sikre dens ægthed

b) at etablere, forvalte og vedligeholde det informationssystem, der fremstiller den elektroniske udgave, og opgradere systemet i overensstemmelse med den fremtidige tekniske udvikling

c) at etablere og udvide de tekniske faciliteter, så det sikres, at alle brugere af den elektroniske udgave af EU-Tidende har adgang til den

d) at udarbejde interne sikkerheds- og adgangsregler for det informationssystem, der fremstiller den elektroniske udgave af EU-Tidende

e) at bevare og arkivere de elektroniske filer og behandle dem i overensstemmelse med den fremtidige teknologiske udvikling.

24. Publikationskontoret udøver sin kompetence i henhold til stk. 1 i overensstemmelse med afgørelse 2009/496/EF, Euratom.

Artikel 6

Denne forordning træder i kraft den 1. januar 2012.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i […], den

På Rådets vegne

Formand

FINANSIERINGSOVERSIGT TIL FORSLAGET

1. FORSLAGETS/INITIATIVETS RAMME

1.1. Forslagets/initiativets betegnelse

1.2. Berørte politikområder inden for ABM/ABB-strukturen

1.3. Forslagets/initiativets art

1.4. Mål

1.5. Forslagets/initiativets begrundelse

1.6. Varighed og finansielle virkninger

1.7. Påtænkte forvaltningsmetode(r)

2. FORVALTNINGSFORANSTALTNINGER

2.1. Bestemmelser om tilsyn og rapportering

2.2. Forvaltnings- og kontrolordning

2.3. Foranstaltninger til forebyggelse af svig og uregelmæssigheder

3. FORSLAGETS/INITIATIVETS ANSLÅEDE FINANSIELLE VIRKNINGER

3.1. Berørt(e) udgiftspost(er) i budgettet og udgiftsområde(r) i den flerårige finansielle ramme

3.2. Anslåede virkninger for udgifterne

3.2.1. Sammenfatning af de anslåede virkninger for udgifterne

3.2.2. Anslåede virkninger for aktionsbevillingerne

3.2.3. Anslåede virkninger for administrationsbevillingerne

3.2.4. Forenelighed med indeværende flerårige finansielle ramme

3.2.5. Tredjemands bidrag til finansieringen

3.3. Anslåede virkninger for indtægterne

FINANSIERINGSOVERSIGT TIL FORSLAGET

FORSLAGETS/INITIATIVETS RAMME

Forslagets/initiativets betegnelse

Forslag til Rådets forordning om elektronisk offentliggørelse af Den Europæiske Unions Tidende

Berørte politikområder inden for ABM/ABB-strukturen

Ikke relevant, da forslaget vedrører de administrative udgifter for Kommissionen og de andre institutioner, der skal offentliggøre de retsakter, de har vedtaget, i Den Europæiske Unions Tidende .

Forslagets/initiativets art

Ikke relevant.

Mål

Den Europæiske Unions flerårige strategiske mål, som forslaget/initiativet vedrører

Forslaget bidrager til det mål at udvikle det indre marked for online-indhold som fastsat i flagskibsinitiativet "En digital dagsorden for Europa", der er fremlagt i forbindelse med EUROPA 2020-strategien for intelligent, bæredygtig og inklusiv vækst.

Specifikke mål og berørte ABM/ABB-aktiviteter

Specifikt mål

At fremme offentliggørelse og online-informationsydelser til borgere, virksomheder og målgrupper (de juridiske erhverv)

Berørte ABM/ABB-aktiviteter

Ikke relevant.

Forventede resultater og virkninger

Angiv, hvilken virkning forslaget/initiativet forventes at få for modtagerne/målgruppen.

Forslaget er rettet mod unionsborgerne og EU-virksomheder, der bør få fordel af at have gratis, øjeblikkelig og forenklet adgang til den autentiske offentliggørelse af EU-lovgivning.

Virknings- og resultatindikatorer

Angiv indikatorerne til kontrol af forslagets/initiativets gennemførelse.

Resultatindikatorerne, der skal kontrolleres under forslagets gennemførelse, er:

- antallet af "hit" på den juridisk gyldige elektroniske udgave af Den Europæiske Unions Tidende

- antallet af bestillinger af de trykte udgaver sammenlignet med antallet af abonnementer, da den elektroniske offentliggørelse ikke havde nogen juridisk værdi

- antallet af klager til Publikationskontoret over problemer med at få adgang til den juridisk gyldige elektroniske udgave af Den Europæiske Unions Tidende , der skyldes informationssystemet på Publikationskontoret.

Forslagets/initiativets begrundelse

Behov, der skal opfyldes på kort eller lang sigt

Forslaget skal forbedre retssikkerheden ved at gøre det muligt at påberåbe sig og håndhæve rettigheder og forpligtelser i henhold til EU-retten på grundlag af offentliggørelse i den autentiske elektroniske udgave af Den Europæiske Unions Tidende . Adgang til den juridisk gyldige elektroniske offentliggørelse bør sikres, når forslaget træder i kraft.

Merværdien ved en indsats fra EU's side

Eftersom forslaget angår formen for offentliggørelse af EU-retten, kan de nødvendige foranstaltninger kun træffes på EU-plan. Endvidere afspejler valget af reguleringsmiddel, at der er behov for at sikre lige vilkår for adgang for alle unionsborgere.

Erfaringer fra lignende foranstaltninger

Tidligere er Den Europæiske Unions Tidende kun blevet offentliggjort i elektronisk form til information. En efterfølgende stigende tendens til at konsultere den elektroniske udgave er i overensstemmelse med forslagets hovedindhold.

Sammenhæng med andre relevante instrumenter og eventuel synergivirkning

Ikke relevant.

Varighed og finansielle virkninger

( Forslag/initiativ af begrænset varighed

x Forslag/initiativ af ubestemt varighed

- Iværksættelse med en indkøringsperiode fra ÅÅÅÅ til ÅÅÅÅ

- derefter gennemførelse i fuldt omfang.

Påtænkt(e) forvaltningsmetode(r)

x Direkte central forvaltning ved Publikationskontoret på vegne af de institutioner, der er repræsenteret i Publikationskontorets styrelsesudvalg, jf. punkt 2.1.

( Indirekte central forvaltning ved uddelegering af gennemførelsesopgaver

( Delt forvaltning i samarbejde med medlemsstaterne

( Decentral forvaltning sammen med tredjelande

( Fælles forvaltning med internationale organisationer

Bemærkninger

Ikke relevant.

FORVALTNINGSFORANSTALTNINGER

Bestemmelser om kontrol og rapportering

Hyppighed og betingelser angives

Der stilles forslag om, at Publikationskontoret skal forestå den elektroniske offentliggørelse af Den Europæiske Unions Tidende i henhold til afgørelse 2009/496/EF, Euratom og dermed efter afgørelsens regler om tilsyn og rapportering.

Forvaltnings- og kontrolsystem

Konstaterede risici

Der er en risiko for, at der kan ske teknisk afbrydelse af Publikationskontorets informationssystem. Konsekvenserne heraf kan være, at der afskæres for adgang til den elektroniske udgave. Hvis adgangen i sådanne tilfælde ikke kan genetableres inden et dag, vil papirudgaven i disse tilfælde udgøre til gyldig offentliggørelse.

En anden risiko, der er konstateret, angår sikkerheden, og for at imødegå den skal Publikationskontoret i overensstemmelse med afgørelse 2009/496/EF, Euratom udarbejde interne sikkerheds- og adgangsregler for informationssystemet.

Påtænkt(e) kontrolmetode(r)

Ikke relevant.

Foranstaltninger til forebyggelse af svig og uregelmæssigheder

Angiv eksisterende og påtænkte forebyggelses- og beskyttelsesforanstaltninger

Ikke relevant.

FORSLAGETS/INITIATIVETS ANSLÅEDE FINANSIELLE VIRKNINGER

Berørt(e) udgiftspost(er) i budgettet og udgiftsområde(r) i den flerårige finansielle ramme

- Eksisterende udgiftsposter i budgettet

Udgifts-område i den flerårige finansielle ramme | Budgetpost | Udgiftens art | Bidrag |

Nummer [Betegnelse…...….] | OB/IOB ([13]) | fra EFTA-lande[14] | fra kandidat-lande[15] | fra tredjelande | i henhold til artikel 18, stk. 1, litra aa), i finansforordningen |

5 | Kommissionen: 26011101 [EUT (L og C)] Europa-Parlamentet: 3240 [EU-Tidende] Rådet: 2211 [EU-Tidende] Domstolen: 2740 [EU-Tidende] Revisionsretten: 2740 [EU-Tidende] Det Økonomiske og Sociale Udvalg: 2604 [EU-Tidende] Regionsudvalget: 2604 [EU-Tidende] | IOB | NEJ | NEJ | NEJ | NEJ |

Anslåede virkninger for udgifterne

Sammenfatning af de anslåede virkninger for udgifterne

i mio. EUR (3 decimaler)

Udgiftsområde i den flerårige finansielle ramme: | 5 | "Administrative udgifter" |

i mio. EUR (3 decimaler)

År 2011 | År 2012 | År 2013 | År 2014 | Indsæt så mange kolonner som nødvendigt for at vise varigheden af virkningerne (jf. punkt 1.6) |

- Artikel 502 | p.m. |p.m. |p.m. |p.m. |p.m. | | | | |For diverse indtægter, der er formålsbestemte, angives det, hvilke af budgettets udgiftsposter der påvirkes.

26011101

Det oplyses, hvilken metode der er benyttet til at beregne virkningerne for indtægterne.

For indeværende er indtægtskilden abonnementer og bestillinger af den trykte udgave af Den Europæiske Unions Tidende . Når den elektroniske udgave bliver den eneste, der har juridisk gyldighed, forventes antallet af abonnementer at falde og nærme sig nul.

[1] Dom af 11. december 2007 i sag C-161/06, Skoma-Lux sro mod Celní ředitelství Olomouc, Sml. 2007 I, s. 10841.

[2] Europa-Parlamentets, Rådets, Kommissionens, Domstolens, Revisionsrettens, Det Europæiske Økonomiske og Sociale Udvalgs og Regionsudvalgets af敲gørelse 2009/496/EF, Euratom om organisationen og driften af Kontoret for Den Europæiske Unions Publikationer, EUT L 168 af 30.6.2009, s. 41.

[3] KOM(2010) 2020 endelig af 3.3.2010.

[4] KOM(2010) 245 endelig/2 af 26.8.2010.

[5] KOM(2010) 743 af 15.12.2010.

[6] Henstillinger fra mødet i arbejdsgruppen vedrørende e-lovgivning den 26. oktober 2010.

[7] EUT C […] af […], s. […].

[8] EUT L 168 af 30.6.2009, s. 41.

[9] Sml. 2007 I, s. 10841.

[10] KOM(2010) 245 endelig/2.

[11] EFT L 13 af 19.1.2000, s. 12.

[12] EUT L 23 af 27.1.2010, s. 35.

[13] OB = opdelte bevillinger / IOB = ikke-opdelte bevillinger.

[14] EFTA: Den Europæiske Frihandelssammenslutning.

[15] Kandidatlande og, efter omstændighederne, potentielle kandidatlande på Vestbalkan.

[16] Med hensyn til EU's traditionelle egne indtægter (told, sukkerafgifter) opgives beløbene netto, dvs. bruttobeløbene, hvorfra opkrævningsomkostningerne på 25 %, er fratrukket.